Diari Oficial de la Generalitat Valenciana


Sumari del DOGV 6348, del 06-09-2010 (2010/9546)

ORDE 12/2010, de 13 d'agost, de la Conselleria de Justícia i Administracions Públiques, per la qual es regulen i convoquen ajudes econòmiques destinades a entitats locals per a la seua incorporació a la plataforma electrònica comuna d'administració electrònica de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6348

Data del DOGV
:   06-09-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/9546


Data del document
:   13-08-2010

Organisme emissor
:   Conselleria de Justícia i Administracions Públiques

Tipus de document
:   Ordre

Anàlisi jurídica

 Descriptors 

:   * ajuda pública
    * suport econòmic
    * telemàtica
    * nova tecnologia
    * canvi tecnològic

ORDE 12/2010, de 13 d'agost, de la Conselleria de Justícia i Administracions Públiques, per la qual es regulen i convoquen ajudes econòmiques destinades a entitats locals per a la seua incorporació a la plataforma electrònica comuna d'administració electrònica de la Comunitat Valenciana. [2010/9546]
La configuració d'una Administració moderna que preste amb eficiència i excel·lència béns i servicis a la ciutadania, que facilite la participació efectiva d'esta en el coneixement i decisió sobre els assumptes públics, i que siga més pròxima, amable, transparent i senzilla, constituïx objectiu prioritari comú de totes les administracions de la Comunitat Valenciana.
En l'orde legislatiu, l'aprovació de la Llei 11/2007, de 22 de juny, d'accés dels ciutadans als Servicis Públics, ha vingut a concretar cronològicament l'obligació de totes les Administracions Públiques de reconéixer els drets de la ciutadania a relacionar-se per mitjans, tècniques i canals electrònics amb aquelles i, per tant, de reestructurar-se a fi de donar satisfacció plena als dretes i a la ciutadania que els ostenta.
L'aposta definitiva per la noves tecnologies i la necessitat d'oferir els seus servicis a través d'Internet, des d'un model centrat en la cooperació que permeta a les diverses administracions, en particular les locals, crear les infraestructures i servicis comuns que els ajuden a complir amb l'esmentada llei en els terminis reclamats, des d'una major eficiència en la despesa pública i de la garantia de la màxima interoperabilitat i interconnexió de les solucions adoptades, es revela de màxima necessitat i urgència.
La Generalitat, dins de la seua planificació estratègica en matèria de Telecomunicacions Avançades i Societat del Coneixement, ha desplegat programes i projectes tendents a fomentar la cohesió, cooperació i col·laboració intra i interadministrativa en tecnologies de la informació i la comunicació (TIC) , així com la interoperabilitat entre les administracions de la Comunitat Valenciana i, en especial, entre l'administració de la Generalitat i les administracions locals o les seues associacions institucionals.
La configuració de l'administració Comuna Tecnològica, sobre la base d'un marc valencià propi d'interoperabilitat, l'aplicació del principi de neutralitat tecnològica, així com la inversió en estàndards oberts i, en general, en foment de l'administració electrònica, constituïxen eixos estratègics de la seua acció de planejament en TIC i de l'objectiu principal de consolidar la cohesió territorial des de la perspectiva tecnològica. Cal ressenyar, en este context, la recent firma del Conveni Marc de col·laboració entre la Generalitat Valenciana, les Diputacions Provincials i la Federació Valenciana de Municipis i Províncies, en matèria d'administració electrònica en l'àmbit de la Comunitat Valenciana.
La Generalitat, a més, i en desplegament de l'habilitació continguda en la disposició final octava de la Llei 11/2007, ha publicat la Llei 3/2010, de 5 de maig, d'Administració Electrònica de la Comunitat Valenciana, on es posa especial èmfasi en la col·laboració de tot tipus entre les administracions i institucions del nostre territori, i, de manera preferent, l'administració Local.
La present orde pretén contribuir a la creació i difusió d'una verdadera Administració comuna electrònica en la Comunitat Valenciana, i dins de l'escenari previst en l'Addenda Ciutats Digitals del Pla Avança, firmada entre el Ministeri d'Indústria, Turisme i Comerç (MITYC) i la Conselleria de Justícia i Administracions Públiques de la Generalitat de la Comunitat Valenciana. Per a això, i donat l'alt grau de maduresa de la plataforma comuna d'administració electrònica de la Generalitat, les Diputacions Provincials i la Federació Valenciana de Municipis i Províncies, i amb l'objectiu que tots els municipis de la Comunitat s'incorporen a la mencionada plataforma i reben la formació necessària per al seu ús, s'oferix esta subvenció als municipis per a la seua incorporació al projecte .
Així doncs, en virtut de tot allò que s'ha exposat, d'acord amb el que establix la Llei 38/2003, de 17 de novembre, General de Subvencions i fent ús de les facultats que m'atorga l'article 28 de la Llei 5/1983, de 30 de desembre, del Consell, i a proposta de la Direcció General de Modernització,
ORDENE
Article 1.Objecte
La present orde arreplega les bases reguladores per les quals es regix la convocatòria d'ajudes econòmiques als municipis de la Comunitat Valenciana, per a facilitar la seua incorporació a l'administració comuna electrònica, en especial les destinades a la formació, instal·lació i incorporació a la plataforma existent d'Administració Electrònica per a Entitats Locals, desplegada per la Generalitat, per les Diputacions Provincials i per la Federació Valenciana de Municipis i Províncies conjuntament. També és objecte d'esta orde el desplegament de nous tràmits telemàtics en la plataforma esmentada anteriorment, així com les aportacions que afavorisquen la sostenibilitat del projecte, noves funcionalitats i/o correccions a la mateixa.
Article 2. Característiques, modalitat, i procediment de concessió de les ajudes
1. De conformitat amb el que establix l'article 3.3 del Decret 147/2007, de 7 de setembre, del Consell, estes ajudes no precisen de la seua notificació o comunicació a la Comissió Europea, per no reunir tots els requisits exigits per l'article 107 del Tractat de Funcionament de la Unió Europea, en tant que el subjecte passiu de les mateixes, l'administració Pública, no exercix activitats econòmiques en les quals oferisca béns i servicis al mercat i, en conseqüència no hi ha possibilitat alguna de falsejament de la competència.
2. Les ajudes econòmiques que es convoquen per mitjà de la present orde revisten la modalitat de subvenció, i podran sol·licitar-se durant l'exercici 2010, i podran referir-se tant a objectes de subvenció futurs com als realitzats anteriorment, sempre que estiguen emmarcats l'any 2010.
3. El procediment de concessió serà el de concurrència competitiva.
Article 3. Entitats potencialment beneficiàries de les ajudes
Podran acollir-se a les subvencions regulades en la present orde les tres Diputacions Provincials, els municipis de la Comunitat d'entre 5.000 i 29.000 habitants, i també agrupacions de municipis de menys de 5.000 habitants. En el cas d'agrupacions de municipis se sumarà la població de tots els municipis agrupats. Per a l'agrupació de municipis serà necessari que la suma de les poblacions de tots els municipis agrupats siga igual o superior als 5.000 habitants. Per a la mancomunitat de municipis als efectes d'esta orde serà suficient amb una carta dels alcaldes i amb la designació d'un municipi com a representant. Un municipi no podrà acollir-se a la subvenció en solitari i en agrupació simultàniament.
El càlcul de la població dels municipis es realitzarà d'acord amb les xifres oficials de la revisió del padró municipal, referides a 1 de gener de 2007, declarades oficials pel Reial Decret 1683/2007, de 14 de desembre (BOE núm. 311 de 28.12.2007) .
En el cas de les agrupacions de municipis, la Diputació Provincial corresponent podrà presentar la sol·licitud en nom del grup de municipis, prèvia petició dels alcaldes dels municipis, i en cas de concedir-se, serà la Diputació Provincial corresponent qui, a benefici del municipi duga a terme les labors d'implantació de la Plataforma d'Administració Electrònica, assumint també el 26,38% del total que correspon aportar als municipis.
Per a accedir a les subvencions objecte de la present orde serà necessari:
1. Haver firmat, o presentar compromís per a la seua firma, els següents convenis amb la Generalitat de la Comunitat Valenciana:
- Conveni per a la prestació de servicis de certificació electrònica.
2. Haver firmat abans de la data d'adjudicació, el protocol d'adhesió al Conveni Marc de col·laboració entre la Generalitat Valenciana, les Diputacions Provincials i la Federació Valenciana de Municipis i Províncies, en matèria d'administració electrònica en l'àmbit de la Comunitat Valenciana.
3. Haver publicat, o presentar el compromís de publicar una ordenança municipal reguladora de l'ús de l'administració electrònica.
Article 4. Despeses subvencionables
Seran objecte de subvenció les despeses realitzades en l'exercici 2010 que es dirigisquen a la realització de les activitats següents:
a) Instal·lació de la Plataforma comuna d'Administració Electrònica de la Generalitat.
b) Desplegament de nous tràmits telemàtics en la Plataforma Comuna d'Administració Electrònica.
c) Aportacions que afavorisquen la sostenibilitat de la plataforma com noves funcionalitats, correccions o col·laboracions que redunden en benefici de les entitats adherides.
d) Formació del personal dels municipis en la Plataforma Comuna d'Administració Electrònica.
e) Publicitat i difusió de la Plataforma Comuna d'Administració electrònica tant a ciutadans com a altres Entitats Locals
f) Adquisició i integració de certificats digitals basats en la Llei 3/2010, d'Administració Electrònica de la Comunitat Valenciana: certificats de seu electrònica, certificats de segell d'òrgan
g) Dotació de certificats d'empleat públic per a la identificació i firma del personal al servici de l'Ajuntament o Entitat municipal.
Article 5. Marc pressupostari i import de les ajudes
1. Les ajudes econòmiques regulades en esta convocatòria es concediran amb càrrec als Pressupostos de la Generalitat per a l'exercici 2010, dins del programa pressupostari 75.88.87.772.92.6, línia de subvenció T7086000, anomenat Ciutats Digitals.
2. La quantia de l'ajuda arribarà al 73,62% de les despeses subvencionables i anirà destinada exclusivament al finançament de les activitats a) , b) , c) , f) i g) relacionades en l'article 4. L'aportació de l'entitat beneficiària de l'ajuda serà del 26,38% i podrà destinar-se al finançament de qualsevol de les activitats relacionades en l'article 4. També serà subvencionable l'IVA suportat en cada una de les activitats.
3. L'import global de les dites ajudes és de 1.558.537,00 euros, dels que 250.000,00 euros, són finançats pel Fons Europeu de Desenvolupament Regional (FEDER) ,250.000 euros corresponen a l'aportació condicionada de la Generalitat Valenciana., i 1.058.537 euros són finançats pel Pla Avança.(Adendas 2207, Pime digital i Ciutats Digitals)
Article 6. Sol·licituds
Per cada entitat o agrupació d'elles interessades es presentarà una única sol·licitud en què es farà una relació de les accions per a les quals se sol·licita la subvenció, d'acord amb el model que figura com a annex 1 a la present orde.
Article 7. Documentació a aportar
1. Sol·licitud subscrita per la persona que ostente la titularitat de l'Alcaldia, o per qui legalment la substituïsca, degudament omplida, segons el model oficial que figura en l'annex 1.
2. En el cas de les agrupacions de municipis que presente la Diputació Provincial, caldrà un escrit on s'especifique clarament per a quin grup d'ajuntaments se sol·liciten les ajudes.
3. Fitxa de manteniment de tercers, segons el formulari que figura en l'annex 2, i que servirà per a acreditar la titularitat del compte bancari a través de la qual es desitja percebre la subvenció.
4. Memòria en què s'indique el destí i la utilització de la destinació de la subvenció que se sol·licita, i situació i compromís de l'entitat en relació a l'administració electrònica. Màxim 2 pàgines.
5. Compromís de firmar, en cas de no haver-ho fet, els convenis indicats en l'article 3 de la present Orde.
6. En el cas que la sol·licitud presentada no reunisca els requisits establits en la present Orde, l'administració requerirà al sol·licitant perquè es procedisca a la seua esmena en el termini màxim i improrrogable de 10 dies naturals, i s'indicarà que de no fer-ho se'l tindrà per desistit de la seua sol·licitud prèvia resolució a este efecte, conforme a l'apartat 5 de l'article 23 de la Llei 38/2003, de 17 de novembre, General de Subvencions i 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
7. Les versions electròniques dels annexos estaran disponibles per al seu ompliment en la pàgina web de la Generalitat http://www.gva.es/prop, a partir de la publicació d'esta convocatòria.
Article 8. Lloc i forma de presentació de sol·licituds
1. La presentació de sol·licituds podrà realitzar-se telemàticament, i per a això s'accedirà al catàleg de servicis públics interactius de la Generalitat accessibles a través de www.tramita.gva.es i se seleccionarà el servici corresponent. Per a poder accedir a este sistema telemàtic, el sol·licitant haurà de disposar de firma electrònica avançada, bé amb el certificat reconegut d'entitat (persones jurídiques) .
2. En virtut de l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, les sol·licituds de subvenció, junt amb la documentació requerida, podran presentar-se preferentment en els registres següents:
a) Registre General de la Conselleria de Justícia i Administracions Públiques (c/ Sant Calze, 2; CP: 46926, València) .
b) Registre de la Direcció Territorial de Justícia i Administracions Públiques - Alacant (Rambla Méndez Núñez, 41 - Torre de la Generalitat -; CP: 03319, Alacant) .
c) Registre de la Direcció Territorial de Justícia i Administracions Públiques - Castelló (c/Major, 76 - Casa dels Caragols -; CP: 12332, Castelló de la Plana) .
3. La preferència prevista en l'apartat anterior no obsta el que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la virtut del qual les sol·licituds, escrits i comunicacions que els ciutadans i ciutadanes dirigisquen als òrgans de les Administracions Públiques podran presentar-se en els registres següents:
a) En els registres de qualsevol òrgan administratiu, que pertanga a l'administració General de l'Estat, a la de qualsevol administració de les comunitats autònomes, o a la d'alguna de les entitats que integren l'administració local si, en este últim cas, s'haguera subscrit l'oportú Conveni.
b) En les oficines de Correus, d'acord amb el que preveu l'article 31 del Reial Decret 1829/1999 de 3 de desembre, pel qual s'aprova el Reglament del Servici de Correus.
c) En les representacions diplomàtiques o oficines consulars d'Espanya en l'estranger.
d) En qualsevol altre que establisquen les disposicions vigents.
4. Així mateix, la documentació referenciada en l'apartat anterior podrà presentar-se en qualsevol de les oficines PROP que figuren enumerades en l'annex 3.
5. Si la sol·licitud no fóra presentada en els registres indicats en l'apartat 1 d'este article, es recomana al sol·licitant remetre per fax còpia de la sol·licitud a l'òrgan gestor de la convocatòria (Direcció General de Modernització, núm.: 046208096) , amb indicació del número i data d'entrada en el registre.
Article 9. Termini de presentació de sol·licituds
El termini de presentació de sol·licituds serà de vint-i-cinc dies naturals, iniciant-se el seu còmput l'endemà de la publicació d'esta orde en el Diari Oficial de la Comunitat Valenciana.
Article 10. Instrucció
1. Rebudes les sol·licituds, una Comissió paritària formada pel MITYC i per la Generalitat rebrà i seleccionarà les sol·licituds, podent realitzar d'ofici quantes actuacions considere necessàries per a la determinació, el coneixement i la comprovació de les dades en virtut dels quals s'ha de pronunciar la resolució.
Dita Comissió Paritària estarà integrada pels membres següents:
- El director general de Modernització, que exercirà les funcions de president.
- El cap de l'Àrea de Desplegament i Coordinació de Tecnologia de la Informació, com a vocal.
- Dos representants del Ministeri d'Indústria, Turisme i Comerç (MITYC) com a vocals.
2. En qualsevol fase de la tramitació de l'expedient, a la vista de la documentació que es troba en poder del mateix i de les obligacions que s'adquirixen per la concessió de l'ajuda, es podran demanar informes dels organismes i de les entitats que es crega oportú i efectuar les comprovacions necessàries sobre l'exactitud de tot això.
3. Els tràmits que hagen de ser omplits pels interessats en el curs del procediment, així com les seues relacions amb l'administració de la Generalitat, se substanciaran d'acord amb el que establix el títol VI (articles 68 a 101) , "De les disposicions generals sobre els procediments administratius" de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Així mateix serà aplicable el capítol II del títol I (article 23 a 27) de la Llei 38/2003, de 17 de novembre, General de Subvencions, sobre regulació del procediment de concessió en règim de concurrència competitiva.
Article 11. Valoració
1. Para la valoració i concessió de les ajudes previstes en la present orde, la Comissió de valoració atendrà als criteris de valoració i adjudicació de subvencions especificats en l'article 12, a la planificació i racionalització dels recursos, així com a les limitacions pressupostàries.
La Comissió de Valoració estarà composta pels membres següents:
- El director general de Modernització, que exercirà les funcions de president.
- El cap de l'Àrea de Desenrotllament i Coordinació de Tecnologia de la Informació, com a vocal.
- Dos representants del Ministeri d'Indústria, Turisme i Comerç (MITYC) com a vocals.
2. La comissió de valoració adaptarà el seu funcionament al que establix la convocatòria i, de manera subsidiària, a les regles contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
3. Una vegada avaluades les sol·licituds, la Comissió de valoració emetrà un informe en què es concretarà el resultat de l'avaluació efectuada.
La Direcció General de Modernització, a la vista de l'expedient i de l'informe de l'òrgan col·legiat, formularà la proposta de resolució provisional, degudament motivada, que haurà de notificar-se als interessats i es concedirà un termini de 10 dies per a presentar al·legacions.
Es prescindirà del tràmit d'audiència, i no caldrà la notificació de la proposta de resolució provisional, quan no figuren en el procediment ni siguen tinguts en compte altres fets i altres al·legacions i proves que les adduïdes pels interessats. En este cas la proposta de resolució formulada tindrà el caràcter de definitiva.
Examinades les al·legacions adduïdes si és el cas pels interessats, es formularà la proposta de resolució definitiva, que haurà d'expressar el sol·licitant o la relació de sol·licitants per als que es proposa la concessió de la subvenció, i la seua quantia, especificant la seua avaluació i els criteris de valoració seguits per a efectuar-la.
Article 12. Criteris d'adjudicació de les ajudes
1. Rebran ajuda econòmica totes les sol·licituds que hagen presentat dins del termini i la forma escaient la seua sol·licitud, que complisquen els requisits exigits i per a les accions que s'emmarquen en les accions definides en la present orde com a objecte de subvenció, sempre que la suma total de les ajudes sol·licitades siga inferior o igual a l'import global màxim d'esta orde.
2. En el cas que la suma de les ajudes sol·licitades que complisquen els requisits establits siga superior a l'import global màxim d'esta orde, les ajudes a concedir a cada sol·licitant s'obtindran per prorrateig segons els criteris que s'indiquen en l'article 15.
3. Si una vegada realitzades les adjudicacions de les ajudes, amb els criteris establits en estes bases, resultara existir romanent de crèdits, la Comissió de Valoració podrà augmentar les quanties de les ajudes amb els mateixos criteris de distribució aprovats.
4. Tota alteració de les condicions tingudes en compte per a la concessió de la subvenció podrà modificar la resolució de la concessió.
5. En cap cas es concedirà una subvenció superior a la sol·licitada.
Article 13. Resolució de la convocatòria
1. Les sol·licituds d'ajudes objecte d'esta convocatòria les resoldrà la consellera de Justícia i Administracions Públiques en el termini de tres mesos des de la data d'entrada de les mateixes en l'òrgan competent per a la seua tramitació. La dita resolució fixarà expressament la quantia individual que corresponga a cada ajuntament beneficiari així com les sol·licituds que hagen sigut objecte d'exclusió per no ajustar-se a les bases de la present convocatòria.
2. Transcorregut el termini màxim sense haver-se publicat resolució expressa, haurà d'entendre's desestimada la sol·licitud formulada, de conformitat amb el que preveu l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana i amb l'article 25.5 de la llei General de Subvencions.
3. L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, superar el cost dels equips que ha d'adquirir l'entitat o persona física beneficiària.
4. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
5. Així mateix, la concessió d'una subvenció, a l'empara d'esta orde, no comportarà cap obligació per a esta Conselleria de convocar subvencions en exercicis posteriors.
6. La resolució d'adjudicació de les presents ajudes es publicarà en el Diari Oficial de la Comunitat Valenciana i s'ajustarà a allò que s'ha prescrit en l'article 25 de la Llei 38/2003, de 17 de novembre, General de Subvencions.
Article 14. Recursos
El règim de recursos contra la present orde és l'arreplegat en la disposició final tercera.
Article 15. Criteris de valoració
El criteri de valoració que es tindrà en compte per a l'adjudicació de les ajudes seran el següent:
a) Població segons certificat de població de dret que s'adjunta en la sol·licitud: fins a 40 punts.
-Diputacions Provincials 40 punts
-Agrupacions de municipis 30 punts
-Municipis entre 5.000 i 10.000 habitants: 20 punts
-Municipis entre 10.000 i 29.000 habitants: 10 punts
Article 16. Obligacions dels beneficiaris
1. Les entitats beneficiàries estaran subjectes a les obligacions generals derivades de la normativa vigent sobre ajudes o subvencions públiques, concretament, a les que fa referència l'article 14 de la Llei 38/2003, de 17 de novembre, General de Subvencions.
2. En conseqüència, queden obligats a:
a) Complir l'objectiu o realitzar la inversió que fonamenta la concessió de la subvenció.
b) Acreditar davant de la Conselleria de Justícia i Administracions Públiques el compliment dels requisits i condicions, així com la realització d'inversió que determine la concessió o gaudi de la subvenció.
c) Sotmetre's a les actuacions de comprovació a efectuar per la Direcció General de Modernització, així com a qualssevol altres de control financer que puga realitzar la Intervenció General de la Generalitat i aportar tota aquella informació els siga requerida en l'exercici de les actuacions anteriors.
d) Disposar dels documents degudament autenticats en els termes exigits per la legislació aplicable a les entitats locals, amb la finalitat de garantir l'adequat exercici de les facultats de comprovació i control.
e) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.
f) Les obligacions establides amb caràcter general en l'art. 31.4 de la Llei 38/2003, de 17 de novembre, General de Subvencions, entenent-se aplicables els terminis mínims que s'arrepleguen en la lletra a) .
g) Justificar la subvenció concedida en el termini comprés entre la data de la publicació de la resolució d'adjudicació i el 1 de desembre de 2010 (ambdós inclosos) .
h) Qualssevol altres imposades per la normativa vigent.
Article 17. Documentació justificativa que haurà de presentar cada beneficiari
1. Els beneficiaris presentaran còpia compulsada de les factures reglamentàries segons la normativa vigent (Reial Decret 1496/2003, de 28 de novembre, pel qual s'aprova el reglament pel qual es regulen les obligacions de facturació i es modifica el reglament de l'Impost sobre el Valor Afegit, BOE núm. 286, 29.11.2003) , junt amb un certificat de la persona titular de la secretaria (d'acord amb el model que figura com a annex 4) , a través del qual es done fe que dita factura o factures corresponen a l'objecte subvencionat i que l'adquisició que documenten serà destinada exclusivament a l'ús de la corporació.
2. Amb independència del tipus de subvenció que es tracte, el termini màxim de presentació de la justificació finalitzarà el dia 1 de desembre de 2010.
Article 18. Sistema i forma de pagament de les subvencions
1. L'obligació de pagament es contraurà contra presentació de factures reglamentàries de conformitat amb el Reial Decret citat en l'apartat primer de l'article anterior.
2. El pagament de l'ajuda concedida es farà efectiu per mitjà de transferència, després de la comprovació de la documentació de justificació de la inversió o la despesa objecte de la subvenció.
Article 19. Desistiment sense efecte i minoració de la subvenció
1. Si l'entitat beneficiària no justificara, totalment o parcialment, la inversió de la subvenció concedida, o, després del pagament d'esta, no la realitzara, es podrà dictar una resolució de desistiment sense efecte o minoració i, si és el cas, de reintegrament de les quantitats percebudes amb la corresponent exigència dels interessos de demora des del moment del pagament de la subvenció en els supòsits de l'article 47.9 del Decret Legislatiu, de 26 de juny de 1991, del Consell de la Generalitat Valenciana pel qual s'aprova el Text Refós de la Llei d'Hisenda Pública de la Generalitat Valenciana i de l'article 38 de la llei de subvencions.
Procedirà el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament.
2. El procediment s'iniciarà d'ofici com a conseqüència de la iniciativa pròpia de l'òrgan competent, en virtut d'una orde superior, de la petició raonada d'altres òrgans que tinguen atribuïdes o no facultats d'inspecció en la matèria o de la formulació d'una denúncia.
3. En la tramitació del procediment es garantirà, en tot cas, el dret a l'audiència dels interessats, en un termini no inferior a deu dies ni superior a quinze.
4. El termini màxim per a resoldre serà de dotze mesos a comptar del moment en què va ser incoat l'expedient de desistiment sense efectes o de minoració.
5. Les quantitats que es reintegren tindran la consideració d'ingrés de dret públic, als efectes del procediment aplicable per a la cobrança.
Article 20. Reintegrament de quantitats percebudes
1. Procedirà el reintegrament de les quantitats percebudes i l'exigència del corresponent interés de demora des del moment del pagament de l'ajuda -d'acord amb el que establix l'article 37 de la Llei 38/2003, de 17 de novembre, General de Subvencions-, entre altres, en els següents supòsits d'incompliment de les condicions imposades amb motiu de la concessió de la subvenció:
a) Obtenció de la subvenció falsejant les condicions requerides per a això o ocultació d'aquelles que ho hagueren impedit.
b) Incompliment total o parcial de l'objecte, de l'activitat, del projecte o la no-adopció del comportament que fonamente la concessió de la subvenció.
c) Incompliment de l'obligació de justificació o justificació insuficient.
d) Resistència, excusa, obstrucció o negativa a les actuacions de comprovació i control financer; així com l'incompliment de les obligacions comptables, registrals o de conservació de documents, quan d'això es derive la impossibilitat de verificar l'ús donat als fons percebuts.
e) Incompliment de les obligacions imposades per l'administració a les entitats beneficiàries, així com dels compromisos per estes adquirits, amb motiu de la concessió de la subvenció, sempre que afecten o es referisquen al mode en què s'han d'aconseguir els objectius, realitzar l'activitat, executar el projecte o adoptar el comportament que fonamenta la concessió de la subvenció.
f) Incompliment de les obligacions imposades per l'administració a les entitats beneficiàries, així com dels compromisos per estes adquirits, amb motiu de la concessió de la subvenció, diferents dels anteriors, quan d'això es derive la impossibilitat de verificar l'ús donat als fons percebuts, el compliment de l'objectiu, la realitat i regularitat de les activitats subvencionades o la concurrència de subvencions, ajudes, ingressos o recursos per a la mateixa finalitat, procedent de qualssevol administracions o ens públics o privats, nacionals, de la Unió Europea o d'organismes internacionals.
g) L'adopció, en virtut del que establixen els articles 109 a 117 del Tractat de Funcionament de la Unió Europea, d'una decisió de la qual es derive una necessitat de reintegrament.
h) Incompliment de l'obligació d'adoptar les mesures de difusió contingudes en l'apartat 4 de l'article 18 de la llei de subvencions.
i) En els altres supòsits previstos en la present orde.
2. En el cas que el compliment del beneficiari s'aproxime de manera significatiu al compliment total i s'acredite per este una actuació inequívocament tendent a la satisfacció dels seus compromisos, la quantitat a reintegrar vindrà determinada segons el principi de proporcionalitat, d'acord amb l'exigència continguda en el paràgraf n) de l'apartat 3 de l'article 17 de Llei 38/2003, de 17 de novembre, General de Subvencions.
DISPOSICIONS ADDICIONALS
Primera
Els aspectes regulats en la present orde s'aplicaran sense perjuí del conjunt de normes que regulen l'administració de la Generalitat, especialment en matèria pressupostària.
Segona
De conformitat amb el que establix la Llei Orgànica 15/1999, de 13 de desembre, de Protecció de Dades de caràcter personal, les dades relatives als ajuntaments sol·licitants arreplegats en el transcurs del present procediment de concurrència competitiva, seran inclosos en un fitxer automatitzat titularitat de la Direcció General de Modernització, amb domicili en la c/Cólón, 66, C.P.: 46814 València (Espanya) , i la finalitat de la qual serà resoldre la concessió de les ajudes dirigides a fomentar la consolidació de la Societat de la Informació i el Coneixement entre les distintes entitats que integren l'administració local de la Comunitat Valenciana.
DISPOSICIONS FINALS
Primera
El director general de Modernització queda facultat per a dictar aquelles instruccions que calguen per al desplegament de la present orde.
Segona
La present orde entrarà en vigor l'endemà de ser publicada en el Diari Oficial de la Comunitat Valenciana.
Tercera
Contra la present orde, que posa fi a la via administrativa, es podrà interposar recurs contenciós administratiu davant de la Sala Contenciosa Administrativa de Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació, podent efectuar-se requeriment previ davant de l'òrgan competent en el termini de dos mesos comptats des de la seua publicació, tot això de conformitat amb el que establixen els articles 10, 44, i 46 de la llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
València, 13 d'agost de 2010
La consellera de Justícia i Administracions Públiques,
PAULA SÁNCHEZ DE LEÓN GUARDIOLA